《忆昔行三首 其二》
清代·王润生

忆昔同治之三载，王师航海来江东。苏常郡县次第下，炊烟渐起荆榛丛。

畴道遗黎祸未已，劫火更照江天红。突踞吾里作窟穴，一网打尽哀鸣鸿。

犹幸寒门得天悯，一家星散同霜蓬。逾月乱定后先返，骨肉无恙家则空。

家空于我复何有，老父竟以忧伤终。是时尽室朝无饔，意外歘又遭闵凶。

生者无食死曷殓，屋材手撤黄肠充。葬之以礼乃若此，每一念及悲填胸。

人生百愆会可赎，独有此眼长无穷。

作者简介：字慰三，号友红，家枚从叔，廪贡生，候选训导，壬午科本省乡试堂备。著有《拙好轩诗稿》《五代史乐府》及《懒宜巢文草》、《茗余杂谈》。邑志文苑传。清道光二十九年生，光绪三十年卒。